2.3 การประกอบธุรกิจของแต่ละสายผลิตภัณฑ์

(1) ลักษณะผลิตภัณฑ์หรือบริการ

(ก) ลักษณะผลิตภัณฑ์

(ลักษณะผลิตภัณฑ์ได้แยกเป็นแต่ละโครงการและได้แสดงรวมไว้ในเอกสารประกอบแนบท้ายหมายเลข
3)

(ข) ปัจจัยที่มีผลกระทบต่อโอกาสและข้อจำกัดในการประกอบธุรกิจ

บริษัทฯ ได้รับการรับรองมาตรฐาน ISO 9001:2000 ในเรื่องการบริหารงานก่อสร้าง
และการบริหารงานขาย
ซึ่งแสดงถึงความมีมาตรฐานในการดําเนินงานและความมีประสิทธิภาพของบุคลากร
ในการดำเนินธุรกิจ

• บ้านจัดสรรต้องมีเงินทุนเพื่อซื้อที่ดินทำโครงการตลอดเวลา ที่ดินบางทำเลอาจติดข้อบัญญัติ
ของกรุงเทพมหานคร กฎหมายผังเมือง กฎหมายเกี่ยวกับสิ่งแวดล้อม
กฎหมายเกี่ยวกับการคุ้มครองผู้บริโภค บริษัทฯจึง มีเจ้าหน้าที่ทําการศึกษาและติดตามอย่างใกล้ชิด
เพื่อป้องกันไม่ให้เกิดความผิดพลาดและเสียหาย จากกฎหมายและข้อบังคับต่างๆ
ซึ่งเป็นข้อจํากัดในการดําเนินธุรกิจ

(2) การตลาดและภาวะการแข่งขัน

ในปี 2548 เป็นปีที่กำลังซื้อค่อนข้างชะลอตัวลง
สาเหตุสำคัญเพราะแนวโน้มการปรับอัตราดอกเบี้ยมีผลต่อการตัดสินใจซื้อที่อยู่อาศัยของผู้บริโภคค่อนข้างสูง
นอกจากนี้ราคาวัสดุก่อสร้างที่ปรับตัวสูงขึ้นก็ส่งผลกระทบให้ต้นทุนและราคาบ้านสูงขึ้นด้วย ปัจจัยต่างๆ
เหล่านี้ทำให้กำลังซื้อลดลง นั่นคือผู้บริโภคสามารถซื้อบ้านได้น้อยลง หรือหลังเล็กลง
โดยเฉพาะในไตรมาสที่ 2 และ 3 การตัดสินใจของผู้บริโภคได้ชะลอตัวลงอย่างเห็นได้ชัด
แต่เมื่อถึงไตรมาสที่ 4 ผู้ซื้อเห็นว่าถ้ารอต่อไปราคาต้นทุนบ้านรุ่นใหม่จะเพิ่มขึ้น
และถ้าตัดสินใจช้าก็ต้องผ่อนบ้านในอัตราดอกเบี้ยที่สูงขึ้นอีกด้วย ดังนั้นผู้บริโภคจึงได้ตัดสินใจซื้อ
และเร่งโอนบ้านในไตรมาสที่ 4 มากเป็นพิเศษ

(ก) นโยบายและลักษณะตลาดของผลิตภัณฑ์

นโยบายการตลาด

• บริษัทฯมีโครงการที่อยู่ระหว่างการพัฒนาทั้งสิ้น 7 โครงการ คือ
โครงการสัมมากรบางกะปิ,โครงการสัมมากรมีนบุรี 1, โครงการสัมมากรมีนบุรี 2,
โครงการสัมมากรนิมิตใหม่, โครงการสัมมากรรังสิต คลอง 2 , โครงการสัมมากรรังสิต คลอง 7
,โครงการสัมมากรนครอินทร์ และกำลังจะเปิดตัวโครงการใหม่ประมาณต้นปี 2549อีก 1 โครงการ
คือ โครงการสัมมากรราชพฤกษ์

• บริษัทฯมุ่งเน้นการพัฒนาโครงการให้มีคุณภาพดี โดยเน้นการดูแลทั้งสภาพแวดล้อม สังคม ชุมชน
คุณภาพของงานก่อสร้าง และงานบริการ บ้านส่วนใหญ่เป็นบ้านเดี่ยวระดับราคา 2-5 ล้านบาท
และมีบ้านเดี่ยวระดับราคา 5-8 ล้านบาท ในทำเลที่มีศักยภาพสูง เช่น โครงการสัมมากรนครอินทร์
และโครงการสัมมากรบางกะปิ

กลยุทธ์การตลาด

• บริษัทฯ ยึดมั่นในนโยบายหลัก คือ การผลิตสินค้าและบริการที่ตอบสนองความต้องการและความ
พึงพอใจของลูกค้าโดยไม่เพียงให้ความสำคัญกับคุณภาพงานก่อสร้างเท่านั้น แต่ยังเน้นการสร้างสังคม
การดูแลสภาพแวดล้อมในโครงการ ความปลอดภัย
และความสะดวกสบายของสมาชิกในโครงการด้วย

การวางแผนการตลาด

• บริษัทฯได้จัดให้มีการเก็บข้อมูลด้านความต้องการ
และความพึงพอใจของลูกค้าอย่างต่อเนื่องเพื่อนำมาวิเคราะห์และประมวลผลเพื่อใช้ในการวางแผนการตลาดให้สอดคล้องกับความต้องการของลูกค้า

ที่ตั้ง

• ในการเลือกทำเลที่ตั้งโครงการนั้น
บริษัทฯจะเน้นในทำเลที่มีศักยภาพสูงมีแนวโน้มเจริญเติบโตในอนาคต
โดยดูจากเส้นทางการขยายตัวด้านการคมนาคม และระบบสาธารณูปโภคพื้นฐาน
ซึ่งแต่ละโครงการของบริษัทฯมักจะตั้งอยู่ติดถนนใหญ่สามารถเข้าถึงได้สะดวก

สินค้าที่มีคุณภาพ

• บริษัทฯสร้างบ้านเดี่ยวเป็นหลัก
และได้มีการพัฒนาอย่างต่อเนื่องทั้งด้านการออกแบบและการกำหนดวัสดุก่อสร้าง
โดยมีการทำวิจัยหาความต้องการของกลุ่มเป้าหมาย ทั้งด้านขนาดที่ดิน พื้นที่ใช้สอย
พฤติกรรมการอยู่อาศัยและรูปแบบบ้านที่ลูกค้าต้องการ
เพื่อนำข้อมูลดังกล่าวมาประกอบการพัฒนาแบบบ้านให้ตรงกับความต้องการของลูกค้า
ด้านงานก่อสร้างได้มีการควบคุมดูแลคุณภาพระหว่างก่อสร้างเป็นพิเศษ
และยังเน้นถึงการพัฒนาโครงการให้เกิดความประทับใจตั้งแต่ทางเข้าโครงการ
โดยออกแบบทางเข้าโครงการให้ดูหรูหรา สวยงาม
นอกจากนี้บริษัทฯยังได้ปรับปรุงเสริมสร้างบรรยากาศในโครง การ เช่น สวนสาธารณะ สโมสร
สนามเด็กเล่น รวมถึงถนนโครงการให้สะอาด สวยงาม ร่มรื่น
ซึ่งแต่ละโครงการก็จะมีแนวคิดในการออกแบบภูมิสถาปัตย์ให้สอดคล้องกับพฤติกรรม
และความต้องการของกลุ่มเป้าหมาย

ราคา

• บริษัทฯใช้กลยุทธ์การตั้งราคาแบบใกล้เคียงคู่แข่งในทำเลเดียวกัน
นอกจากนี้บริษัทฯยังเน้นการบริหารต้นทุน ตั้งแต่ต้นทุนทางการเงิน ต้นทุนที่ดิน
ต้นทุนการพัฒนาโครงการ และ ต้นทุนการก่อสร้าง ซึ่งการบริหารต้นทุน
ดังกล่าวเป็นการบริหารต้นทุนให้เกิดประสิทธิภาพสูงสุด โดยยึดหลักการ คือ
ผลิตสินค้าและบริการที่ได้มาตรฐานตรงตามความต้องการของลูกค้าในราคาที่แข่งขันกันได้

ช่องทางการจำหน่าย

• บริษัทฯเน้นการขายที่โครงการเป็นหลัก โดยสร้างบรรยากาศให้น่าประทับใจ
มีบ้านตัวอย่างที่ตกแต่งหรูหรา สวยงาม
ตามสมัยนิยมเพื่อให้ลูกค้าสามารถเข้าใจรายละเอียดของแบบบ้าน ช่วยการตัดสินใจให้ง่ายขึ้น
นอกจากนี้ยังได้ออกบูธในงานบ้านและคอนโดตามความเหมาะสม
เพื่อนำเสนอโครงการของบริษัทฯให้เป็นที่รู้จักมากขึ้น

การโฆษณา และประชาสัมพันธ์

• ด้านการโฆษณาประชาสัมพันธ์นั้น บริษัทฯเน้นการเลือกใช้สื่อที่เจาะจงกลุ่มเป้าหมาย
โดยอาศัยข้อมูลทางด้านการวิจัยตลาดในการคัดกรองกลุ่มเป้าหมายอย่างมีประสิทธิภาพ
เพื่อให้กลุ่มเป้าหมายสามารถรับข่าวสารประกอบการตัดสินใจได้ง่ายขึ้น
สำหรับการเลือกใช้สื่อโฆษณา บริษัทฯเน้นใช้หลักการสื่อสารการตลาดแบบบูรณาการ (Integrated
Marketing Communication) ซึ่งเป็นการใช้สื่อที่หลากหลาย
เพื่อให้สามารถเจาะถึงกลุ่มเป้าหมายได้ทั่วถึงในงบประมาณที่เหมาะสม นอกจากนี้บริษัทฯ
ยังมีนโยบายที่จะสื่อสาร และสร้างความสัมพันธ์อันดีกับลูกค้าทั้งลูกค้าเก่า
และลูกค้าใหม่อย่างสม่ำเสมอ

ในปีที่ผ่านมาบริษัทฯ ยังคงเน้นการประชาสัมพันธ์อย่างต่อเนื่อง
จัดให้มีการเยี่ยมชมโครงการสัมภาษณ์ผู้บริหาร จัดกิจกรรมส่งเสริมการขาย
และจัดกิจกรรมพบปะสังสรรค์กับลูกค้า

ลักษณะลูกค้ากลุ่มเป้าหมาย

• การจัดแบ่งลักษณะของลูกค้ากลุ่มเป้าหมายแบ่งออกเป็น 2 ประเภทใหญ่ คือ

ก. กลุ่มลูกค้าเดิม

หมายถึง กลุ่มลูกค้าที่อาศัยและซื้อบ้านในโครงการของสัมมากรอยู่แล้ว
ลูกค้ากลุ่มนี้จะเป็นกลุ่มที่บริษัทฯ ให้บริการดูแลชุมชน สังคม และสิ่งแวดล้อม เพื่อให้เป็นสังคมคุณภาพ
ลูกค้ากลุ่มนี้จะเป็นกลุ่มที่แนะนำญาติ พี่น้อง เพื่อน มาเป็นลูกค้าใหม่
หรือขยับขยายซื้อบ้านในโครงการของสัมมากรเพิ่มในเวลาต่อมา

ข. กลุ่มลูกค้าใหม่

หมายถึง กลุ่มที่ยังไม่ได้ซื้อบ้านของสัมมากร ในกลุ่มนี้สามารถแบ่งย่อยออกเป็น

- กลุ่มที่เคยแวะชมโครงการ จะเป็นกลุ่มที่บริษัทฯให้ความสำคัญเพราะถือว่ามีความต้องการซื้อบ้าน
จะมีการจัดเก็บข้อมูลลูกค้าเพื่อนำมาวิเคราะห์ความต้องการและนำเสนอสินค้าที่ตรงตามความต้องการของลูกค้า
บริษัทฯ จะสื่อสารข้อมูลให้ลูกค้าอย่างต่อเนื่องทั้งทางเอกสารและการติดต่อจากพนักงานขาย

-กลุ่มที่ยังไม่เคยแวะชมโครงการจะเป็นกลุ่มลูกค้าที่ต้องใช้กลยุทธ์การโฆษณาประชาสัมพันธ์เพื่อให้เข้าถึงลูกค้าและกระตุ้นให้เกิดความสนใจ
พร้อมทั้งเชิญชวนให้แวะเยี่ยมชมโครงการ

(ข) ภาวะการแข่งขัน

 • สภาพการแข่งขันในอุตสาหกรรม 

ปัจจุบันการแข่งขันในธุรกิจอสังหาริมทรัพย์มีแนวโน้มสูงขึ้นโดยเฉพาะอย่างยิ่งในธุรกิจบ้านจัดสรร
เพราะจะมีโครงการที่เปิดใหม่เพิ่มขึ้นตลอดเวลา
เป็นโครงการที่พัฒนาโดยผู้ประกอบการรายใหญ่ที่มีพื้นฐานด้านการเงินแข็งแกร่ง
ทำให้เกิดแรงกดดันด้านการแข่งขันหนักขึ้น ผู้บริโภคมีทางเลือกมากขึ้น
สามารถเปรียบเทียบและต่อรองได้มากขึ้น

ทำเลที่มีการแข่งขันสูงสุด คือ ทำเลรังสิต - นครนายก ซึ่งมีโครงการสัมมากรรังสิต คลอง 2
และโครงการสัมมากรรังสิต คลอง 7 ตั้งอยู่ ทำเลนี้มีโครงการบ้านจัดสรรตั้งอยู่หนาแน่น
และมีโครงการใหม่เปิดขายอย่างต่อเนื่อง ในขณะที่ความต้องการและกำลังซื้อมีอยู่อย่างจำกัด
ทำให้การแข่งขันค่อนข้างสูงทั้งทางด้านราคาและการส่งเสริมการขาย
แต่อย่างไรก็ตามโครงการสัมมากรรังสิต คลอง 2 และโครงการสัมมากร รังสิต คลอง 7
ก็มีจุดเด่นที่สำคัญคือ ทำเลที่ตั้ง เพราะทั้ง 2 โครงการตั้งอยู่ติดถนนใหญ่ (รังสิต - นครนายก)
และมีบรรยากาศที่ร่มรื่น โดยเฉพาะโครงการสัมมากรรังสิต คลอง 7 มีทะเลสาป
และคลองซอยเชื่อมจากทะเลสาปด้านหน้ายาวจรดท้ายโครงการ
ส่วนอีกทำเลหนึ่งที่มีการแข่งขันสูงมากเช่นกัน คือ ทำเลถนน นครอินทร์ (พระราม 5 -
กาญจนาภิเษก) ทำเลนี้เป็นทำเลที่ผู้ประกอบการรายใหญ่เข้ามาพัฒนาโครงการหลายราย
เพราะเห็นว่าเป็นทำเลที่มีศักยภาพสูง
ในขณะเดียวกันการมีผู้ประกอบการชั้นนำมาพัฒนาโครงการก็เป็นการช่วยขยายตลาดสามารถดึงดูดความสนใจทำให้ผู้บริโภคมีทางเลือกมากขึ้น
และด้วยเหตุดังกล่าว ผู้บริโภคจึงอาจใช้เวลาในการตัดสินใจนานขึ้นด้วย

• จำนวนคู่แข่งขัน

สำหรับคู่แข่งของบริษัทฯ ส่วนใหญ่เป็นบริษัทพัฒนาอสังหาริมทรัพย์รายใหญ่ เช่น บริษัท
แลนด์แอนด์เฮาส์ จำกัด (มหาชน) ,บริษัท พร็อพเพอร์ตี้ เพอร์เฟ็ค จำกัด (มหาชน) ,บริษัท
เอ็น.ซี. เฮาส์ซิ่ง จำกัด (มหาชน) และ บริษัท พฤกษา เรียลเอสเตท จำกัด (มหาชน)
และยังมีบริษัทจัดสรรรายย่อยอีกหลายราย

คู่แข่งรายสำคัญที่มีระดับราคาขาย กลุ่มเป้าหมาย
และที่ตั้งโครงการอยู่ในทำเลเดียวกับโครงการของสัมมากร

+------------------+--------------+----------+------------------------+
| โครงการ          | ที่ตั้ง          | ระดับราคา | ผู้ประกอบการ             |
|                  |              |          |                        |
|                  |              | (ล้านบาท) |                        |
+------------------+--------------+----------+------------------------+
| โรยัลปาร์ควิลล์      | ถนนสุวินทวงศ์   | 2.2 - 5  | บจ.แชลเล้นจ์ กรุ๊ป         |
+------------------+--------------+----------+------------------------+
| จันทร์บัวสวย        | ถนนสุวินทวงศ์   | 3.7 -    | บจ.แสงชัย               |
|                  |              | 4.9      |                        |
+------------------+--------------+----------+------------------------+
| คาซาลีน่า          | ถนนนิมิตใหม่    | 1.7 -    | บจ.วาสท์ลีย์ แลนด์         |
|                  |              | 3.2      |                        |
+------------------+--------------+----------+------------------------+
| เค.ซี การ์เด้น โฮม  | ถนนนิมิตใหม่    | 1.6 -    | บมจ.เคซีพร๊อพเพอร์ตี้       |
|                  |              | 4.2      |                        |
+------------------+--------------+----------+------------------------+
| บ้านบุรีรมย์ 2       | ถน           | 2.4 -    | บมจ.ลลิลพร๊อพเพอร์ตี้       |
|                  | นเลียบคลองสอง | 2.8      |                        |
+------------------+--------------+----------+------------------------+
| บ้านมัณฑนา รังสิต    | ถนน          | 6 - 11   | บมจ.แลนด์แอนด์เฮาส์       |
| คลอง2            | รังสิต-นครนายก |          |                        |
+------------------+--------------+----------+------------------------+
| บ้านสีวลี           | ถนน          | 5 - 10   | บมจ.แลนด์แอนด์เฮาส์       |
|                  | รังสิต-นครนายก |          |                        |
+------------------+--------------+----------+------------------------+
| บ้านสถาพร         | ถนน          | 3.4 - 8  | บจ.เฉลิมนคร             |
|                  | รังสิต-นครนายก |          |                        |
+------------------+--------------+----------+------------------------+
| บ้านภัสสร 4        | ถนน          | 3.7 -    | บมจ.พฤกษา เรียลเอสเตท   |
|                  | รังสิต-นครนายก | 7.2      |                        |
+------------------+--------------+----------+------------------------+
| บ้านฟ้ากรีนพาร์ค     | รังสิต คลอง 2  | 3 - 6    | บมจ.เอ็น.ซี.เฮาส์ซิ่ง       |
+------------------+--------------+----------+------------------------+
| สราญสิริ รังสิต      | รังสิต คลอง 2  | 3.7 - 16 | บมจ.แสนสิริ              |
| คลอง2            |              |          |                        |
+------------------+--------------+----------+------------------------+
| บ้านมัณฑนา         | ถนนราชพฤกษ์   | 4.3 -    | บมจ.แลนด์แอนด์เฮาส์       |
| รัตนาธิเบศร์        |              | 6.2      |                        |
+------------------+--------------+----------+------------------------+
| บ้านสีวลี ปิ่นเกล้า    | ถนนราชพฤกษ์   | 5 - 10   | บมจ.แลนด์แอนด์เฮาส์       |
| สาทร             |              |          |                        |
+------------------+--------------+----------+------------------------+
| บ้านมัณฑนา พระราม  | ถนนนครอินทร์   | 4.3 -    | บมจ.แลนด์แอนด์เฮาส์       |
| 5                |              | 6.15     |                        |
+------------------+--------------+----------+------------------------+
| เพอร์เฟ็ค เพลส     | ถนนนครอินทร์   | 5 - 8    | บมจ.พร๊อพเพอร์ตี้เพอร์เฟ็ค   |
| พระราม 5         |              |          |                        |
+------------------+--------------+----------+------------------------+
| เดอะซิตี้ พระราม 5  | ถนนนครอินทร์   | 5 - 8    | บมจ.เอเชี่ยนพร๊อพเพอร์ตี้    |
+------------------+--------------+----------+------------------------+

ศักยภาพในการแข่งขันของบริษัท

• บริษัทฯ ได้รับการรับรองมาตรฐาน ISO 9001 : 2000
แสดงถึงศักยภาพในการดำเนินงานภายใน ซึ่งส่งผลต่อประสิทธิภาพในการแข่งขัน
และเป็นที่ยอมรับของผู้บริโภค

• บริษัทฯ มีการจัดการด้านการเงินที่เป็นระบบ มีหนี้เงินกู้น้อย ทำให้ความเสี่ยงด้านการเงิน
และภาระดอกเบี้ยจ่ายมีจำกัด

• บริษัทฯ มีผลการดำเนินงานที่ผ่านมาอยู่ในเกณฑ์ดี
มีกำไรสะสมอยู่มากทำให้มีศักยภาพการทำกำไรสูง
และสามารถให้ผลตอบแทนผู้ถือหุ้นได้อย่างสม่ำเสมอ

• บริษัทฯ มีความแข็งแกร่งในตรา “สัมมากร” ทำให้ได้รับความเชื่อถือไว้วางใจจากลูกค้า

• บริษัทฯ เน้นการให้บริการหลังการขายอย่างต่อเนื่องทำให้ลูกค้าที่ซื้อแล้วเกิดความประทับใจ
มีการบอกต่อหรือแนะนำเพื่อน ญาติ พี่น้องมาซื้อ
นอกจากนี้ลูกค้าใหม่ที่แวะเข้าไปในโครงการของสัมมากร ก็จะประทับใจในการเอาใจใส่
ดูแลสภาพสังคม สิ่งแวดล้อม และบรรยากาศในโครงการ

• บริษัทฯ
ได้มีการปรับปรุงพัฒนาศักยภาพของโครงการให้สามารถแข่งขันได้ดีในสภาวะการปัจจุบันและในอนาคต

นอกจากนี้ ได้มีการปรับปรุงพัฒนาระบบฐานข้อมูลความต้องการของลูกค้าอย่างต่อเนื่อง
ทำให้สามารถพัฒนาสินค้าและบริการให้ตอบสนองความต้องการของลูกค้าได้

(3) การจัดหาผลิตภัณฑ์และบริการ

(ก) ลักษณะการจัดให้ได้มาซึ่งผลิตภัณฑ์

การผลิตและนโยบายการผลิต

• บริษัทฯมีนโยบายการสร้างที่อยู่อาศัยประเภทบ้านเดี่ยวระดับราคาปานกลาง
เพื่อให้สอดคล้องกับความต้องการที่อยู่อาศัยของลูกค้า
นอกจากนี้บริษัทฯมีนโยบายในการควบคุมคุณภาพของผู้รับเหมาให้มีการก่อสร้างบ้านที่มีคุณภาพได้มาตรฐานตามที่กำหนด
เช่น มีการกำหนดมาตรฐานการก่อสร้างและวัสดุ ก่อสร้างเอาไว้
มีหัวหน้างานประจำแต่ละโครงการคอยควบคุมดูแลและมีหน่วยงานตรวจสอบรับผิดชอบตรวจตรางานของผู้รับเหมา
อย่างสม่ำเสมอ

การจัดหาวัตถุดิบ

•
ในการจัดซื้อที่ดินนั้นบริษัทฯมีนโยบายจัดซื้อที่ดินโดยพิจารณาจากสภาพแวดล้อมและความพร้อมของระบบสาธารณูปโภคขั้นพื้นฐาน
เป็นสำคัญ เช่น สามารถเดินทางได้สะดวก
และมีศักยภาพในการที่จะนำมาพัฒนาทั้งในปัจจุบันและในอนาคต
ซึ่งการจัดซื้อที่ดินดังกล่าวนั้นบริษัทฯอาจติดต่อซื้อผ่านนายหน้า หรือ
ติดต่อซื้อที่ดินโดยทีมงานของบริษัทฯโดยตรง

สภาพปัญหาเกี่ยวกับวัตถุดิบ

• ส่วนวัสดุก่อสร้างนั้น ส่วนใหญ่จัดหาได้ภายในประเทศ
บริษัทฯใช้วิธีเจรจาซื้อขายล่วงหน้าโดยการประมาณจำนวนที่ต้องการใช้แต่ละปี
และทำข้อตกลงกันไว้เพื่อให้มั่นใจว่าจะสามารถจัดวัสดุเข้าในกระบวนการก่อสร้างได้อย่างต่อเนื่อง
และทันเวลา บริษัทฯมีการตกลงซื้อขายวัสดุจากผู้จำหน่ายหลายราย ในขณะนี้มีจำนวนกว่า 10 ราย
เป็นการป้องกันปัญหาความเสี่ยงเรื่องการพึ่งพาผู้จัดจำหน่ายน้อยรายออกไป

(ข) ผลกระทบต่อสิ่งแวดล้อม

• ในการก่อสร้างที่อยู่อาศัยและการก่อสร้างสาธารณูปโภคต่างๆ
ของโครงการอาจมีผลกระทบต่อสภาพสิ่งแวดล้อม ที่สำคัญ ได้แก่
ระบบระบายน้ำของโครงการที่ระบายน้ำเสียจากครัวเรือน
เข้าสู่แหล่งน้ำสาธารณะหากระบบบำบัดไม่ดีพอก็อาจมีผลกระทบต่อสิ่งแวดล้อม
สำหรับบริษัทฯได้มีการจัดทำระบบบำบัดน้ำเสียที่ถูกต้องได้มาตรฐานและมีการตรวจสอบซ่อมบำรุงอุปกรณ์ต่างๆ
ให้มีสภาพพร้อมใช้งานได้ดีอยู่เสมอ ดังนั้นบริษัทฯ จึงไม่มีปัญหาเกี่ยวกับสิ่งแวดล้อมแต่อย่างใด

(4) งานที่ยังไม่ได้ส่งมอบ

งานที่ยังไม่ได้ส่งมอบประกอบด้วยค่าก่อสร้างบ้านและค่าพัฒนาที่ดิน ณ วันที่ 31 ธันวาคม 2548 มี
มูลค่า 403.31 ล้านบาท

มูลค่างานที่ยังไม่ได้ส่งมอบเปรียบเทียบ 3 ปี

หน่วย : ล้านบาท

+----------------------------------+-----------+-----------+-----------+
| ค่าก่อสร้างและพัฒนาที่ดิน               | 2548      | 2547      | 2546      |
+----------------------------------+-----------+-----------+-----------+
| โครงการบางกะปิ                    | 26.97     | 33.10     | 16.96     |
+----------------------------------+-----------+-----------+-----------+
| โครงการมีนบุรี                      | 31.58     | 39.13     | 44.97     |
+----------------------------------+-----------+-----------+-----------+
| โครงการนิมิตใหม่                    | 64.90     | 56.51     | 50.18     |
+----------------------------------+-----------+-----------+-----------+
| โครงการรังสิตคลอง 2                | 85.99     | 88.16     | 57.58     |
+----------------------------------+-----------+-----------+-----------+
| โครงการรังสิตคลอง 7                | 59.64     | 65.13     | 64.62     |
+----------------------------------+-----------+-----------+-----------+
| โครงการนครอินทร์                   | 134.23    | 189.70    | 29.14     |
+----------------------------------+-----------+-----------+-----------+
| รวม                              | 403.31    | 471.73    | 263.45    |
+----------------------------------+-----------+-----------+-----------+